Nang Bakisah: Amang BBTasambati Arab Banjar
LAWAS pang sudah Suanang Yadi baniat tulak haji, minimal umrah. Bangsa matan inya sakulah aliyah bahari, niat nitu cungul. Tagal, jar urang bahari, nang ngaran balum ada undangan Tuhan ka tanah suci, tatap ai kada kawa tatulak.
Tagal, kamarian, limbah suksis manjadi tin suksis urang nang bacalun angguta diwan, ada harapan Suanang Yadi tulak ka tanah suci. Napang calun angguta diwan nitu, tapilih sakalinya, barkat parjuangan Suanang Yadi, ujar.
Biar haja kada bahaji, jar inya, umrah haja kadapapa jua. Limbah maulah paspur di kantur imigrasi, diunjuk wan calun angguta diwan nang manulakakan, dapat inya tanggal tulak ka Makkah-Madinah. “Kita tulakan tanggal 13 Mai kaina lah, Su…,” jar Utuh Buntat, infurman Suanang Yadi mamadahakan matan angguta diwan nang tapilih.
Maka dasar bujuron infurmasi Utuh Buntat nitu. Bujuron tanggal 13 Mei buhannya tulakan. Matan banua, ampai ka tanah suci, bilang kada mangaruan parasaan Suanang Yadi.
Jantungnya magin mandagup, pas maitihi Masjidil Haram nang hibak wan nusia. Ada nang badudukan basampuk lintuhut, bakajal. Haratan situasi kaitu, ada saikung urang Arab nang pina sakahandaknya malangkah-langkahi shof-shof.
Haratan batiti di antara banyak nusia nang duduk mahadang sumbahyang Ashar, batis urang Arab nitu manyipak lintuhut Suanang Yadi. Maka kancang, sampai Suanang Yadi handak tajuramba. Kupiahnya gin tagugur ka lantai masigit.
Nyata ai Suanang Yadi, nang ustadz pondokan nitu sangkal. Kada tahan inya kada bamamai. “Waluh Bajarang ikam ngini…!” jar Suanang Yadi wan nada nang sarik, tagal muha sambil takurihing.
Suanang Yadi singhaja bamamai wan bahasa Banjar. Maksudnya supaya si Arab kada mangarti, kalu dimamai. Tagal si Arab pina kada tahu muha sama sakali. Tatap ai inya bajalan, bajauh.
Hanyar ai Suanang Yadi sadar kalu mamaian inya nitu kada payu di Arab. Urang Orang nitu tahu pada dipandiri Suanang Yadi, tagal kada tahu kalu dimamai.
Lucut Suanang Yadi mun ingat mamainya nitu. Marga kada maulah urang Arab mangarti, jar inya, timbul niat bamainan sambil bamamai “Waluh Bajarang” itu. Saban tatamu urang Arab, satumat-satumat inya maucapi, “Waluh Bajarang!”. Si Arab kada mangarti jua, Suanang Yadi bapikir.
Tagal siang nitu, pas bahancap handak kaluar pada Masjid marga handak bakamih, Suanang Yadi marampak urang Arab tinggi ganal. “Waluh Bajarang ikam ngini!” sapuntan Suanang Yadi bamamai. Tagal inya nang takajut kada ulahan, marga si Arab sakalinya mambalas, “Nyaman nitu mun sambalnya acan, MATA IKAM…,” jar si Arab, nang sakalinya urang Banjar jua.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn